Sesjarige glo die naweek verkrag - Misdaad - Republikein
Saturday, January 25th, 03:44:13
Sesjarige glo die naweek verkrag
26 June 2019 | Misdaad
Tanja Bause - 'n Sesjarige meisie is Saterdag omstreeks 23:00 glo deur 'n 26-jarige man verkrag.
Die voorval het na wat verneem word by die Mavenge-nedersetting by Nkurenkuru plaasgevind.
Volgens die Namibiese polisie se misdaadverslag het 'n volwasse man sy 17-jarige niggie Saterdag om 14:00 in die Okakukaevelina-nedersetting op Oshikuku na bewering verkrag.
Twee mans van 17 en 31 het 'n 20-jarige vrou op Mariental glo om die beurt verkrag.
Dié voorval het na wat verneem word Saterdag om 22:00 in die Oshiwanapenduka- informele nedersetting plaasgevind.
Saterdag om 22:00 het 'n 22-jarige man 'n vrou na bewering in Donkerhoek op Rundu verkrag. Die vrou het glo saam met haar vriend gestap toe die man hulle genader het. Hy het die vriend na wat verneem word met 'n mes gedreig en die vrou toe verkrag. Die man is in hegtenis geneem.
Vrydag om 20:30 het vier verdagtes met messe gewapen glo by 'n huis in Olympia ingebreek. Hulle het die erf se staalhek oopgebreek om toegang tot die erf te kry en glo deur die agterdeur, waarin die sleutel gesteek het, toegang tot die huis verkry.
Die verdagtes het die huiseienaar in die sitkamer waar hy gesit en TV kyk het, glo oorval en sy hande en voete vasgebind.
Hierná het hulle die huis na bewering begin deursoek, na die boonste verdieping beweeg en die eienaar se vrou in die slaapkamer met 'n ysterpaal aangerand.
Skade is aan waardevolle items aangerig voor die verdagtes die egpaar met komberse bedek het.
Die TV-stel is van die muur af gehaal en in 'n voertuig gelaai, wat in die motorhuis geparkeer was.
Die verdagtes kon glo nie met die voertuig op die vlug slaan nie, omdat veiligheidswagte by die toneel opgedaag het.
Die verdagtes het na wat verneem word te voet met juwele, selfone en onbekende items gevlug.
Die polisie het 'n skootrekenaar en TV buite die huis opgetel. Niemand is nog in verband met die voorval in hegtenis geneem nie.
Vier mense het die afgelope naweek oënskynlik selfdood gepleeg deur hulself te hang. Dit sluit in drie mans van 22, 23 en 33, en 'n vrou van 52.